IL-KUNSILL TAL-UNJONI EWROPEA: 1. IFAKKAR fil-konklużjonijiet tiegħu tat-18 ta' Novembru 2014 dwar is-Sitt Rapport ta' Koeżjoni, b'mod partikolari l-paragrafu 32, fejn il-Kunsill inkoraġġixxa lill-Kummissjoni u lill-Istati Membri biex ikomplu jaħdmu lejn Aġenda Urbana tal-UE filwaqt li jiżguraw li din issir f'rispett sħiħ tal-prinċipju tas-sussidjarjetà u l-kompetenzi taħt it-Trattati tal-UE, b'kont meħud tal-kooperazzjoni intergovernattiva dwar il-kwistjoni. 2. IFAKKAR fil-konklużjonijiet tad-Dokument ta' Ħidma tal-Persunal tal-Kummissjoni dwar ir-Riżultati tal-Konsultazzjoni Pubblika rigward il-karatteristiċi prinċipali ta' Aġenda Urbana għall-UE li fiha s-servizzi tal-Kummissjoni indikaw l-azzjonijiet li biħsiebhom jimplimentaw. 3. IFAKKAR fir-riżoluzzjoni tal-Parlament Ewropew tad-9 ta' Settembru 2015 dwar id-dimensjoni urbana tal-plinji ta' politika tal-UE , fejn il-Parlament Ewropew enfasizza l-importanza ta' aġenda urbana Ewropea. 4. JIRREFERI għall-konklużjonijiet tiegħu tat-12 ta' Mejju 2016 dwar l-Aġenda Urbana Ġdida mħejjija fil-qafas tat-tielet Konferenza tan-Nazzjonijiet Uniti dwar id-Djar u l-Iżvilupp Sostenibbli (Habitat III). 5. JENFASIZZA l-importanza u d-diversità taż-żoni urbani ta' kull daqs u kuntesti fl-UE u l-kooperazzjoni fi ħdan iż-żoni urbani funzjonali u konnessjonijiet bejn żoni urbani u rurali biex jinkisbu l-objettivi tal-Unjoni u l-prijoritajiet nazzjonali relatati. 6. JENFASIZZA li l-Aġenda Urbana għall-UE (minn hawn' il quddiem: Aġenda Urbana) għandha tiffoka fuq l-objettivi u l-isfidi ġenerali tal-UE, rilevanti għall-Istati Membri kollha, filwaqt li jiġi kkunsidrat il-profil urban divers tal-Istati Membri 7. JIRRIKONOXXI li hemm il-ħtieġa li tittejjeb il-kumplimentarjetà tal-linji ta' politika li jaffettwaw iż-żoni urbani u tissaħħaħ id-dimensjoni urbana tagħhom. 8. JENFASIZZA l-kontribut ta' linji ta' politika speċifiċi tal-UE, skont l-istrutturi legali u istituzzjonali li diġà jeżistu, b'mod partikolari l-Politika ta' Koeżjoni, għall-implimentazzjoni tal-Aġenda Urbana u l-ilħuq tal-objettivi tal-iżvilupp urban sostenibbli, u b'hekk jikkontribwixxu għall-objettivi tal-Ewropa 2020. 9. JENFASIZZA li wieħed mill-objettivi tal-Aġenda Urbana huwa li ttejjeb l-aċċessibbiltà u l-koordinazzjoni ta' possibbiltajiet ta' finanzjament eżistenti u li tikkontribwixxi għas-simplifikazzjoni tagħhom. Mhux ser toħloq sorsi ġodda ta' finanzjament tal-UE jew timmira għal allokazzjonijiet akbar għall-awtoritajiet urbani, u lanqas ma ser taffettwa d-distribuzzjoni attwali tal-kompetenzi legali u l-istrutturi ta' ħidma u ta' teħid ta'deċiżjonijiet u lanqas mhi ser tittrasferixxi l-kompetenzi lil-livell tal-UE (skont l-Artikoli 4 u 5 tat-TUE). 10. JAFFERMA li kull parti ikkonċernata hi libera li tiddetermina l-livell proprju ta' parteċipazzjoni f'l-Aġenda Urbana u li r-riżultati tas-sħubiji jistgħu jitqiesu bħala kontributi mhux vinkolanti għad-disinn ta' leġislazzjoni, strumenti u inizjattivi futuri tal-UE u r-reviżjoni ta' dawk eżistenti, kif deskritt fil-Patt ta' Amsterdam. 11. JAQBEL dwar il-ħtieġa li jkun hemm involviment aħjar tas-sħab ewlenin rilevanti, inklużi rappreżentanti ta' awtoritajiet urbani u reġjonali, fit-tħejjija kif ukoll l-evalwazzjoni tal-politika tal-UE permezz ta' opportunitajiet eżistenti għall-konsultazzjoni disponibbli għall-Istati Membri. 12. JILQA' l-Aġenda Urbana kif tinsab fil-Patt ta' Amsterdam, maqbula bejn il-Ministri tal-UE responsabbli għal kwistjonijiet urbani matul il-laqgħa informali tagħhom tat-30 ta' Mejju 2016. 13. JITLOB lill-Kummissjoni: a) biex tieħu sehem attiv u tkompli tiffaċilita l-implimentazzjoni tal-Aġenda Urbana fi ħdan il-baġits eżistenti tagħha, inkluż l-għoti ta' assistenza teknika bażika lis-Sħubijiet mill-1 ta' Jannar 2017 'il quddiem; c) biex tkompli ssaħħaħ il-koordinazzjoni u s-simplifikazzjoni tagħha tal-linji ta' politika li għandhom impatt dirett jew indirett fuq żoni urbani, b'mod trasparenti, sabiex tittejjeb il-kumplimentarjetà tal-linji ta' politika u tissaħħaħ id-dimensjoni urbana tagħhom, b'mod partikolari fl-oqsma ta' Regolamentazzjoni Aħjar, Finanzjament Aħjar u Għarfien Aħjar; d) biex twaqqaf punt uniku ta' servizz għal kwistjonijiet dwar l-Aġenda Urbana u d-dimensjoni urbana tal-linji ta' politika tal-UE u biex b'hekk tiġi faċilitata informazzjoni sħiħa, affidabbli u personalizzata għaż-żoni urbani u l-partijiet interessati; e) biex tiżgura l-kontinwità, il-koerenza u l-koordinazzjoni tal-Aġenda Urbana billi tappoġġa, fejn rilevanti, l-implimentazzjoni tal-ġabra ta' azzjonijiet tal-Aġenda Urbana, b'mod partikolari tal-ħidma tas-Sħubijiet; f) biex tikkunsidra, wara gwida mil-Laqgħa tad-DGs dwar Kwistjonijiet Urbani, b'mod trasparenti u fejn adatt, ir-riżultati u r-rakkomandazzjonijiet tas-Sħubijiet fl-abbozzar ta' proposti rilevanti għal-leġislazzjoni, l-istrumenti u l-inizjattivi tal-UE, u r-reviżjoni tagħhom; g) biex tkompli taħdem mal-awtoritajiet urbani u l-organizzazzjonijiet rappreżentattivi tagħhom permezz tad-diversi opportunitajiet eżistenti għal konsultazzjoni u reazzjoni offruti, meta jkunu qed jiġu żviluppati inizjattivi ġodda ta' politika u ta' leġislazzjoni u jiġu evalwati l-istrateġiji, il-linji ta' politika u l-leġislazzjoni eżistenti tal-UE; h) biex tkompli tesplora valutazzjonijiet imtejba tal-impatti urbani, fejn rilevanti, bħala parti mill-valutazzjonijiet tal-impatt, bl-użu tal-għodod disponibbli u inkluż l-involviment akbar tal-partijiet ikkonċernati; i) biex tirrapporta lura lill-Kunsill b'mod regolari, għall-ewwel darba matul l-2017, dwar l-implimentazzjoni u r-riżultati tal-Aġenda Urbana. 14. JAPPELLA lill-Istati Membri biex: a) jieħdu l-passi meħtieġa għall-implimentazzjoni tal-Aġenda Urbana u biex jinvolvu, kif xieraq, lill-korpi rilevanti fil-livelli kollha tal-gvern fl-implimentazzjoni tal-Aġenda Urbana, skont il-kompetenzi rispettivi tagħhom u l-prinċipju tas-sussidjarjetà; b) jippromwovu, kif adatt u f'konformità mal-prinċipju tal-proporzjonalità, it-titjib fil-bażi tal-għarfien ta', u l-ġbir proporzjonat ta' data dwar kwistjonijiet ta' żvilupp urban u jsaħħu f'kooperazzjoni mal-Kummissjoni Ewropea l-iskambju ta' data dwar żoni urbani, filwaqt li titqies il-ħtieġa li jitnaqqas il-piż amministrattiv kemm jista' jkun u bl-użu tal-għodod u l-istrumenti eżistenti. 15. IĦEĠĠEĠ lill-awtoritajiet lokali u reġjonali biex jieħdu l-passi meħtieġa għall-implimentazzjoni tal-Aġenda Urbana, skont il-kompetenzi rispettivi tagħhom u l-prinċipju tas-sussidjarjetà. 16. JISTIEDEN lill-Parlament Ewropew biex iqis, fejn xieraq, ir-riżultati u r-rakkomandazzjonijiet tas-Sħubiji wara l-gwida mid-Diretturi Ġenerali responsabbli għal Kwistjonijiet Urbani, għall-aġenda tal-Kumitati rilevanti meta tiġi diskussa leġislazzjoni rilevanti, ġdida u eżistenti tal-UE. 17. JISTIEDEN lill-Kumitat tar-Reġjuni u lill-Kumitat Ekonomiku u Soċjali Ewropew biex jagħtu kontribut , fi ħdan il-kompetenzi tagħhom, għall-iżvilupp ulterjuri tal-Aġenda Urbana. 18. JISTIEDEN lill-Bank Ewropew tal-Investiment: a) biex jappoġġa l-iżvilupp ta' approċċi ta' finanzjament aħjar fil-kuntest urban, inkluż permezz ta' strumenti finanzjarji, f'kooperazzjoni mal-Kummissjoni Ewropea; b) biex jirrefletti, fejn rilevanti, l-eżiti tal-Aġenda Urbana kif adatt fis-self urban, it-taħlita tas-self u l-għotjiet u s-servizzi ta' konsulenza tiegħu fil-kuntest urban b'kont meħud tal-ħtieġa ta' appoġġ għall-istrateġiji sostenibbli għall-iżvilupp urban u mingħajr ma tkun ipperikolata d-dixxiplina finanzjarja tiegħu. Ara l-paġna tal-laqgħa